R. Žiak, poslanec: (2006-04-20):
Preto si dovolím za Hnutie za demokraciu predložiť štyri pozmeňujúce návrhy, ktoré by som teraz uviedol. V čl. I bode 161 § 285 sa odsek 1 dopĺňa písmenami k) a l), ktoré znejú: „k) úpravu dôchodkov podľa § 293k, l) plnenia podľa § 293o ods. 6“. Toto znenie odôvodňujem týmto. V náväznosti na zmenu čl. I bodu 162 § 293k ods. 8 o poskytovaní finančných prostriedkov štátom na úhradu nákladov na úpravu dôchodkov na osobitný účet Sociálnej poisťovne treba novelizovať aj ustanovenie § 285 ods. 1, a to doplnením písmena k). Ďalej sa navrhuje, aby s účinnosťou od 1. augusta 2006 Sociálna poisťovňa prevzala od Ministerstva obrany Slovenskej republiky výplatu plnení vyplývajúcich zo zodpovednosti štátu za škodu na zdraví, ktorá vznikla vojakom povinnej vojenskej služby pri plnení služobných povinností alebo v priamej súvislosti s ich plnením, ktorá vznikla pred 1. januárom 2004. Z uvedeného dôvodu sa toto plnenie začleňuje medzi dávky, na ktoré štát poskytuje finančné prostriedky na osobitný účet Sociálnej poisťovne . Ako druhý pozmeňujúci návrh navrhujeme. V čl. I bode 162 § 293k znie: Odsek 1: „Starobné dôchodky, invalidné dôchodky, vdovské dôchodky, vdovecké dôchodky a sirotské dôchodky priznané a vyplácané v sume určenej podľa predpisov účinných pred 1. januárom 2004 sa upravujú o 30 % mesačnej sumy dôchodku, ak tento zákon neustanovuje inak.“ Odsek 2: „Na úpravu dôchodku je rozhodujúca mesačná suma dôchodku vyplácaná ku dňu úpravy vrátane zvýšenia podľa § 82 platiaceho odo dňa úpravy.“ Odsek 3: „Pri súbehu dôchodkov uvedených v odseku 1 sa úprava dôchodku vykoná len k jednému dôchodku, a to k vyššiemu dôchodku. Pri súbehu dôchodkov uvedených v odseku 1 na úpravu dôchodkov ustanovenia § 81 ods. 5 a § 82 ods. 6 platia rovnako.“ Odsek 4: „Úprava dôchodku sa zlučuje s dôchodkom, ku ktorému patrí.“ Odsek 5: „Na úpravu dôchodkov uvedených v odseku 1 ustanovenia § 82 ods. 5 a § 269 ods. 1 druhej vety platia rovnako.“ Odsek 6: „Dôchodky uvedené v odseku 1 vyplácané k 1. júlu 2006 sa upravia od 1. júla 2006. Dôchodky uvedené v odseku 1 priznané po 30. júni 2006 sa upravia odo dňa ich priznania.“ Odsek 7: „Doplatok úpravy dôchodkov uvedených v odseku 1 vyplatí Sociálna poisťovňa najneskôr do 31. decembra 2006.“ Odsek 8: „Finančné prostriedky na úhradu nákladov na úpravu dôchodkov uvedených v odseku 1 poskytuje štát na osobitný účet Sociálnej poisťovne.“ Zdôvodnenie. Cieľom uvedených ustanovení je zmierniť dôsledky aplikácie zákona č. 461/2003 Z. z. o sociálnom poistení v znení neskorších predpisov a čiastočne vyriešiť rozdiely v sume dôchodkov priznaných podľa predpisov účinných pred 1. januárom 2004 a dôchodkových dávok priznaných podľa zákona č. 461/2003 Z. z. v znení neskorších predpisov. Spôsob riešenia problémov tzv. starodôchodcov podľa znenia § 293k navrhovaného vládou Slovenskej republiky (tlač 1518) predpokladá prepočítanie sumy starobných dôchodkov priznaných podľa predpisov účinných pred 1. januárom 2004 Sociálnou poisťovňou, preto je tento spôsob administratívne prácny. Oproti zneniu § 293k podľa návrhu zákona uvedený pozmeňujúci návrh zmierňuje rozdiely sumy dôchodkov uvedených v odseku 1, ktoré boli priznané a vyplácané v sume určenej podľa predpisov účinných pred 1. januárom 2004, podstatne jednoduchším spôsobom, a to ich úpravou o 30 %. Úprava dôchodkov podľa tohto pozmeňujúceho návrhu zároveň umožňuje zvýšenie všetkých dôchodkov uvedených v odseku 1 a rieši zároveň sociálno-ekonomickú situáciu poberateľov týchto dôchodkov. Pri súbehu dôchodkov sa navrhuje postup tak, že sa úprava dôchodku vykoná len k jednému dôchodku, a to k vyššiemu dôchodku. Platí zásada, podľa ktorej sa úprava dôchodku zlučuje s dôchodkom, ku ktorému patrí. Dôchodky uvedené v odseku 1 vyplácané k 1. júlu 2006 sa navrhuje upraviť od 1. júla 2006. Dôchodky uvedené v odseku 1 priznané po 30. júni 2006 sa navrhuje upraviť odo dňa ich priznania. Úpravu dôchodkov podľa pozmeňujúceho návrhu musí Sociálna poisťovňa vykonať tak, aby upravený dôchodok bol vyplatený najneskôr do 31. decembra 2006. Pozmeňujúci návrh predpokladá, že finančné prostriedky na túto úpravu dôchodkov sa poskytnú zo štátneho rozpočtu na osobitný účet Sociálnej poisťovne. Návrh 3. Čl. I bod 162 § 293n sa dopĺňa odsekom 9, ktorý znie: „Vdovecký dôchodok, na ktorý vznikne nárok podľa odseku 1, sa upraví podľa § 293k odo dňa jeho priznania. Sociálna poisťovňa rozhodne o tejto úprave pri rozhodovaní o nároku na vdovecký dôchodok podľa odseku 8.“ Tento návrh zdôvodňujeme tým, že sa navrhuje upraviť podľa § 293k aj vdovecký dôchodok, na ktorý vznikne nárok podľa § 293n, avšak až odo dňa jeho priznania. Ako štvrtý pozmeňujúci návrh chcem uviesť, že v čl. VII sa za slovo „okrem“ vkladajú slová „čl. I bod 161 § 285 ods. 1 písm. k) a bod 162 § 293k, ktoré nadobúdajú účinnosť 1. júla 2006 a okrem“. Navrhuje sa, to je zdôvodnenie už, aby navrhovaná právna úprava týkajúca sa úpravy dôchodkov nadobudla účinnosť 1. júla. Chcem vás požiadať o podporu týchto pozmeňujúcich návrhov, pretože to riešenie, ktoré je navrhované, ozaj rieši len malú skupinu dôchodcov a ja si myslím, že je diskriminujúce voči väčšine. Ďakujem.